
DISSERTATIO  MEDICA 


INAUGURALIS, 

DE 


DYSENTERIA. 


FRiE  FANDA 

jNullus  morbus,  quam  Dysenteria,  in  calidis 
regionibus  frequentius  saevit,  nec  plus  vitae  dis¬ 
criminis  adfert.  Neque  sola  urget,  sed  febres  in¬ 
termittentes  ac  remittentes  pariter  comitatur, 
haud  raro  lethalis.  Qui  regiones  paludosas  in¬ 
colunt,  eos  invadere  diu  observata  est ;  eosdem- 
que  sub  aestatis  line,  aut  initio  autumni  praeci¬ 
pue  corripere.  Milites  nostri,  qui  sub  sole  ar¬ 
denti  longa  itinera  faciunt,  et  sub  pleno  Jove, 
roribusque  nocturnis  dormiunt :  Nautae  quoque, 
qui  vel  vestimenta  madida  gerere  vel  induere  ne¬ 
cessitate  coacti  sint ;  aliique  in  urbibus  obsessis 

vitam  degentes,  victuque  parum  bono  utentes ; 
omnes  quidem  hi,  hunc  in  morbum  facillime  in¬ 
cidunt.  Ex  his  rebus,  igitur,  Dysenteria  atten¬ 
tione  dignissima  est,  omniumque  medicinam  fa¬ 
cientium  notitiam  jure  sibi  vindicat.  Medici 
antiqui  vix  aliquid  accuratum  de  morbi  natura 
protulerunt ;  sed  plus  minusve  errare  mihi  viden¬ 
tur.  Inter  hos  primus  Celsus  mali  sedem  lucu¬ 
lenter  docuit,  qui  de  intestinorum  malis  disserens, 
ita  locutus  est  de  Dysenteria  :  “  Intus  intestina 

“  exulcerantur  ;  ex  his  eruor  manat ;  isque  mo- 

« - 

“  do  cum  stercore  aliquo  semper  liquido,  modo 
“  cum  quibusdam  quasi 'mucosis  excernitur  ;  in- 
“  terdum  simul  quaedam  carnosa  descendunt ; 
“  frequens  dejiciendi  cupiditas,  dolorque  in  ano 
“  est ;  cum  eodem  dolore  aliquid  exiguum  emit- 
“  titur  ;  atque  eo  quoque  tormentum  intenditur  ; 
“  idque  post  tempus  aliquod  levatur  ;  exiguaque 
“  requies  est ;  somnus  interpellatur  ;  febricula 
“  oritur ;  longoque  tempore  id  malum  cum  in- 
“  veteravit,  aut  tollit  hominem,  aut  etiamsi  fini- 
“  tur  excruciat  His  verbis  nihil  melius  dici 


*  Celsus,  Lib.  iv.  p.  147, 

potest,  ut  rem  intelligamus.  Huncce  morbum 
hodierni  varie  definiunt  scriptores,  quos  inter 
nullus  celleberrimo  CpLLENo  praestat,  qui,  Noso- 
logorum  omnium  princeps,  his  verbis  concinne 
utitur  :  “  Pyrexia  contagiosa,  dejectiones  frequen- 
“  tes,  mucosae,  vel  sanguinolentae  ;  retentis  ple- 
“  rumque  faecibus  alvinis  ;  tormina,  tenesmus.” 


DE  MORBI  SIGNIS. 

Incipit  hic  morbus  variis  in  modis  ;  interdum 
nihil  nisi  lassitudo  cum  debilitate  sentitur,  et  do¬ 
lores,  vagi  sed  leves,  corpus  totum  pervadunt ;  et 
animi  et  corporis  vires  magis  magisque  collabun- 
tur.  JEgrotus  tunc  capite  dolet,  cibumque  fas¬ 
tidit,  et  malo  oris  sapore  vomitus  haud  infrequen- 
ter  excitatur,  et,  materiis  saepe  biliosis  vi  rejectis, 
abdominis  dolores  fere  semper  intenduntur.  Por¬ 
ro,  urgent  inflatio  ac  ructus,  nec  raro  gastrody- 
nia  et  cardialgia  vexant,  et  haud  longum  post  in¬ 
testina  omnia  se  male  habent.  Nonnunquam 
vero  corpus  plus  solito  frigescit,  horrores  et  rigores 
superveniunt,  quos  excipiunt  calor  auctus,  pulsus 

frequentes,  dorsi  dolores  ac  lumborum,  et  sitis, 
quam  sedare  admodum  difficile  est. 

Pyrexia  ab  initio  aliquando  adeo  gravibus  sig¬ 
nis  adoritur,  ut  interdum  mens  haud  parum  aliena 
sit,  et  functiones  omnes  maxime  perturbentur. 
Facies  enim  turgida,  oculique  diffusi  sunt ;  caput 
valde  dolet,  urgetque  aurium  tinnitus,  et  arteriae, 
praesertim  caroticae,  vehementer  pulsant.  Nec- 
non  cutis  praeter  solitum  calescit ;  aeger  difficul¬ 
ter  spirat,  omniaque  in  pejus  ruunt. 

Frequentissime  autem  typhi,  intermittentis 

aut  remittentis,  speciem  induit,  cum  signis  in  pu- 

* 

tridinem  abeuntibus.  His  perstantibus,  alvus 
tarda  est,  et  intestina  doloribus  contorquentur,  et 
tenesmus  valde  urget.  Quicquid  dejiciatur  foeti¬ 
dum  est,  exiguumque  in  copia  ultra  modum  du- 
rescit ;  nec  raro  sanguine  commiscetur ;  nec  na¬ 
turaliter  unquam  apparet,  fascibus  alvinis  retentis. 

In  quibusdam  autem  exemplis,  nulla  percipi¬ 
tur  febris,  subito  soluta  fit  alvus,  et  post  liquidas 
dejectiones,  adsunt  intestinorum  contortiones,  cum 
multis  abdominis  doloribus,  et  maxima  dejicien¬ 
di  cupiditate.  Hasc  quidem  saeviter  urget,  ubi 
parum  aut  nil  excernitur.  Aliquando  lenis  ab 

initio  est  febris,  quae  morbo  progrediente  cito 
evanescit,  et  tantum  signa  relinquit  Dysenteriae 
propria,  quae,  remediis  idoneis  adhibitis,  plerum¬ 
que  facile  cedunt.  Attamen  haud  tam  facile 
abit  morbus,  qui,  doloribus  acutis,  agitare  nun¬ 
quam  cessat,  inanibusque  alvum  evacuandi  nisi¬ 
bus  vires  corporis  exhaurit ;  et  somnum  depel¬ 
lendo,  vitam  reddit  miserandam.  JEgri  enim 
frequentissime  in  die,  plerumque  decies  aut  vicies, 

et  interdum  multo  frequentius,  dejiciendi  deside- 

% 

rio  sunt  capti. 

Parcae  fere  semper  sunt  dejectiones,  ac  tenues ; 
nonnunquam  vero  globulis  induratis  similes,  non¬ 
nihil  quoque  sanguinis  admistum  habent,  quibus 
nisi  expulsis,  vix  morbus  quidem  solvi  queat. 
Sed  materia  in  morbi  cursu  dejecta  interdum  plus 
variat.  Constat  enim  ex  muco  solo,  et  haud  raro 
ex  sanguine  puro ;  sed  semper  male  olet.  Non¬ 
nunquam  quoque  puris  vel  saniei  speciem  induit, 

* 

vel  caruncularum,  qu;e  tunicam  intestinorum 
villosam  maxime  referunt.  Interdum  cum  his 
dejectionibus  Moseleio  testante  *,  vermes  com- 


*  Mosely  on  Tropical  Diseases. 

miscentur,  fere  semper  lumbrici,  aliquando  as* 
carides,  dejiciuntur.  Quos  hic  morbus  gravis¬ 
sime  torquet,  iis  ani  prolapsus,  haud  raro  accidit ; 
idque  praecipue  iis  qui  tenera  gaudent  aetate.  Sin 
autem  aeger  haemorrhoide  prius  correptus  sit, 
dysenteria  doloribus  ejusdem  plus  multo  addit. 
Praeterea  in  hoc  morbi  gradu,  cibus  in  ventri¬ 
culum  receptus,  vel  statirn  rejicitur,  vel  plerum¬ 
que  per  anum  redditur  parum  mutatus.  Nec 
raro  urget  dysuria  yel  ischuria  ;  nec  mirum  est, 
ubi  abdomen  admodum  perturbatur. 

Arteriarum  pulsus  cum  febre  consentire  reperi- 
untur ;  aliquando  pleni  vel  duri,  plerumque  debi¬ 
les  et  tardi,  sub  finem  morbi  evadunt.  Omnia 
quidem  febris  signa  vespere  ingravescunt,  sed 
mane  leniora  plerumque  observantur. 

Signa  jam  enumerata,  meinoria  dignum  est,  fere 
nunquam  eodem  tempore,  eundem  hominem  ado¬ 
riuntur,  et  pauciora  vel  plura  simul  accidere 
solent. 

Varium  est  tempus,  per  quod  hic  morbus  du¬ 
rare  potest,  sed  ex  aegri  viribus,  medici  scientia, 
et  aliis  rebus  multum  pendet.  Succumbit  aeger 
modo  die  quarto,  modo  decimo  quarto ;  nec  raro 

vitam  in  tempus  multo  longius,  cura  propria  pro¬ 
ducit.  Ubi  mitis  est  morbus,  remediis  propriis 
cito  et  facile  cedit.  Si  morbus  vero  gravissimus 
est,  et  faciem  lethalem  induit,  omnia  haec  indi¬ 
cia  ingravescunt ;  tormina  fere  perpetua  sunt,  et 
vix  tolerabilia,  tenesmus  adeo  frequens  aegrum 
excruciat,  ut  sine  ullo  levamine  corpus  exhauriat, 
et  syncopen  saepe  inferat.  Tunc  superveniunt 
debilitas  summa,  et  in  faucibus  aphthae  ;  lingua 
arida  ac  sicca,  et  saepe  nigra  ;  cor  imbecilliter 
micat ;  anima  foetida  est ;  in  facie  maculae  seu 
pustulae  post  aures  erumpunt ;  nec  raro  urina  ac 
faeces  sine  voluntate  redduntur.  His  accedunt 
devorandi  difficultas,  extrema  frigida,  sudores 
egeledi,  facies  pallida,  singultus,  doloris  remissio, 
abdomen  tumefactum,  atque  delirium  ac  convul¬ 
siones  saepius  morbo  imponunt  finem. 

Porro  ab  omnibus  observatum  est,  tormina, 
quae  primo  totum  fere  abdomen  invadere  visa 
sunt,  post  paucos  dies,  magis  fixa  fieri,  et  hypo¬ 
gastrium  solum,  vel  imam  coli  partem  valde  ex- 
.  cruciare. 

Denique  ubi  Dysenteria,  verno  tempore  maxi¬ 
me  sarvit,  febris  quae  incipit,  fere  semper  ad  pu~ 

tredinem  tendit,  sibimetque  formam  intermitten¬ 
tis  sive  remittentis,  semper  induit ;  atque  ad  fe¬ 
bris  impetum  signa  mali  propria  ingravescunt. 
Sed  interdum  hic  morbus,  febre  decedente,  aliis- 

i 

que  indiciis  mitioribus  factis,  sua  sponte  quoque 
decedit;  aliis  autem  signis  mitibus  diu  perstat; 
et  in  Diarrhoeam  haud  infrequenter  desinit. 

\ 

i  ■  .  < 

QUM  CADAVERIBUS  INCISIS  CON¬ 
SPICIUNTUR. 

Nihil,  quam  cadaveris  sectio,  ad  medicam 
scientiam  melius  confert ;  neque  veram  mali  sd- 
dem  accuratius  ostendit.  Quo  plus  anatomiam 
morbidam  colemus,  eo  majorem  in  re  medica  pro¬ 
gressum  facimus.  Morbida  enim  signa  post  mor¬ 
tem  discendo,  atque  eadem  cum  morbi  historia 
accurate  conferendo  medicina,  me  judice,  est  ex¬ 
colenda. 

Abdomine  patefacto,  sequentia  apparent ;  in¬ 
testina  omnia,  crassa,  prae  tenuibus,  et  colon  ac 
rectum  prae  aliis,  plus  minusve  inflammantur; 
ima  coli  pars,  ejusdem  flexurae  magis  laeduntur ; 

nonnunquam  vero  densatae  sunt ;  atque  eorun¬ 
dum  viae  arctiores  fiunt;  internae  tunicae  inter¬ 
dum  abraduntur,  aut  ulceribus  atque  gangrena 
alte  obducuntur :  necnon  abscessus  parvuli  pe¬ 
ritoneum,  colon,  sive  rectum*  corrumpunt.  In¬ 
terdum  intestina  tenuiora  nihil  detrimenti  acce¬ 
pisse,  haud  infrequenter  autem,  eorundem  pars 
inferior  inflammationem  subiisse,  p]ane  appa¬ 
ruit.  Omentum  intestinis  adhaerere  conspicitur, 
modo  tabidum,  modo  gangraena  infectum.  Peri¬ 
toneum  crassius  colito  invenitur,  et  omento  aut 
intestinis  adhaerens.  Tumescere  glandulae  me¬ 
sentericae  aliquando  videntur ;  neque  ventricu¬ 
lus  ipse  semper  reperitur  vitii  immunis ;  neque 
splen,  aut  pancreas,  aut  hepar,  sed  frequentissi¬ 
me  inflammantur.  Urinae  vesica  quoque  tur¬ 
gida  et  plena  est,  renesque  praeter  naturam  rubri 
ac  tumidi.  Denique  abdomen  totum  flatibus 
distenditur,  qui  semper  odorem  foetidum  mit¬ 
tunt. 

Thorace  inciso,  vix  aliquam  morbi  notam  in¬ 
venimus,  nisi  fortasse  pulmones  induant  inflam¬ 
mationis  speciem,  et  cor  quibusdam  in  casibus 

amplificari  videatur,  vel  saltem  amplius  justo 
sit. 


DIAGNOSIS. 

/  *  , 

Magni  momenti  est  morbos  rite  dignoscere, 
quia  ex  hoc  multum  pendet  praxis  medica.  Dy¬ 
senterice  historia  rite  perpensa,  pauci  sunt  morbi, 
cum  quibus  illa  aliquid  habeat  similitudinis,  aut 
minimo  in  gradu  confundi  possit.  Sunt  tres 
morbi,  quibus  communia  sunt  signa ;  Diarrhoea 
nempe,  Colica,  atque  Cholera  ;  de  his  autem  vix 
aliquid  periculi  est  errare.  De  his  singulis  in  or¬ 
dine. 

I.  Diarrhoeam ,  multis  persuasum  est,  mitem 
esse  dysenteriae  speciem  ;  sed  morbis  collatis, 
utrique  diversa  sunt  multa.  Huic  febris  fere 
semper  adest,  quae  illam  nunquam  comita¬ 
tur.  Tenesmus  ac  tormina,  quae  aegrum  sem- 

* 

per  angunt,  in  morbo  quem  prosequimur,  diar¬ 
rhoeae  leviora  sunt  vel  omnino  desunt.  In  hac 
liquidae  et  copiosae  dejiciuntur  faeces,  quae  nun~ 

quam  scybala  referunt,  neque  sanguine  commis¬ 
centur.  Sed  magis  naturalem  indicant  speciem, 
atque  putredine  carent.  Denique  dysenteriam 
aliquando  a  contagione  originem  trahere  creditur, 
et  morbo  semel  inducto,  et  classes  et  exercitus  vi 
ejusdem  inficere ;  quae  omnia  quidem  limites  cer¬ 
tos  ponunt,  quibus  alius  ab  alio  morbo  dignosci 
satis  queat. 

II.  Colica  cum  morbo,  de  quo  agitur,  nihil 
habet  commune,  cujus  imperitus  in  re  medica 
vix  esse  potest  ignarus.  In  illa  enim  circa  um¬ 
bilicum  torquet  dolor,  qui  pressu  imminuitur,  vo¬ 
mitus  interdum  urget,  saepe  stercoris  instar,  at¬ 
que  febris  nulla  est,  quae  res  satis  distinguunt,  at¬ 
que  huic  contrariae  sunt. 

III.  Cholera  cum  vomitu  bilioso  incipit  quem 
haud  longo  post  tempore  comitantur  dejectiones 
copiosae  ac  frequentes,  quae  eandem  naturam 
manifestant ;  necnon  lenis  est  tenesmus,  sed  acri¬ 
ter  torquent  colici  dolores,  qui  jamjam  surarum 
spasmata  inducunt,  quae  sola  ab  aliis  morbis  satis 
seponunt. 

PROGNOSIS. 

Eventum  morbi  temere  praedicere,  medicum 
nequaquam  oportet ;  sed  indicia  quaeque  probe 
perpendere  ;  et  post  hoc  factum,  errorum  for¬ 
tasse  cavere,  haud  semper  est  facile.  Corpori 
enim  inest  vis  insita,  quae  saepe  id  tueri  et  pessi¬ 
ma  mala  nounnunquam  depellere  potest. 

Huic  morbo  periculum  inesse  omnes  consen¬ 
tiunt  ;  sed  ubi  robustos  et  juvenes  adoritur,  quo¬ 
rum  vires  corporis  prioribus  morbis  haud  fractae 
*  fuerunt,  spem  quidem  bonam  habemus  ;  praeser¬ 
tim  si  post  ejus  impetum  cito  mitescunt  signa  : 
et  haud  graviter  urgent  tormina  ac  tenesmus, 
levioraque  fiunt ;  neque  aegrum  frequenter  im¬ 
pellunt  desidere.  Porro  ubi  dejectiones  neque 
male  olent,  sed  magis  natqraliter  apparent,  vix 
sanguine  mistae;  atque  aeger  cibum  appetit  ac 
sumit,  minusque  sitit  ;  neque,  saltem  minus, 
nausea  afficitur,  gratoque  gaudet  somno,  qui 
vires  aegri  multum  reficit,  faustum  est  prapr- 
gagium. 

Attamen  ubi  morbus  insaevire  perstiterit,  cum 
febre  vehemente,  dolore  hepatis  urgente,  vomitu, 
syncope,  necnon  crudelibus  alvi  doloribus,  ac 
tenesmo  excruciante ;  et  medicus  propria  reme¬ 
dia  ab  initio  tempestive  adhibere  neglexerit ;  prae¬ 
terea  ubi  omnia  in  pejus  ruunt,  cum  delirio, 
quod  magis  magisque  ingravescit,  causam  timen- 

s 

di  habemus,  ne  mors  instet. 

Denique  alia  adsunt  indicia,  quae  semper  ha¬ 
bent  omen  pessimum,  atque  exitum  lethalem 
nunquam  non  inducunt.  Haec  sunt,  ubi  sphinc- 
tores  solvuntur,  faeces  aegro  inscio  elabuntur,  fa¬ 
cies  pallida,  cum  extremis  frigidis,  pulsus  debilis 
ac  tremulus,  in  labiis  escharae,  ac  in  faucibus  aph¬ 
thae  ;  spiritus  male  olens,  ac  convulsiones  cum  ani¬ 
mi  deliquio,  mortem  pro  certo  denunciant  appro¬ 
pinquare.  Haud  memoria  indignum  est,  de  hac 
re  verbis  Burserii  uti,  qui  inquit :  “  Plerumque 
“  mortis  est  signum  cum  tenesmus  tantus  est, 
“  ut  perpetuo  hiet  anus,  unde  clysteres  statim 
elabuntur,  aut  ita  constringatur  ut  nihil  possit 
immitti.” 

DE  CAUSIS  REMOTIS. 

HiE  causae  quidem  in  duplex  genus  aptissime 
dividuntur ;  cujus  unum  fere  semper  corpori  in¬ 
haeret,  alterum  vero  extrorsum  originem  magis 
ducit.  Primum  genus,  praedisponentes,  alterum 
excitantes  causae  nominantur.  De  illis  primum 
oportet  dicere. 


DE  CAUSIS  PRiEDISPONENTIBUS. 

f 

Has  autem  ab  causis  excitantibus  sejungere 
difficile  est.  Aliae  enim  in  alias  facillime  trans¬ 
eunt,  ut  majore  cura  ac  tempore  opus  sit,  quam 
mihi  licet.  Inter  omnes  convenit,  quaecunque 
sive  animum  sive  corpus  infirment,  haud  parvo 
in  gradu  agere  in  homines  huic  morbo  proclives 
reddendo,  eosque  praesertim  prius  eodem  morbo 
correptos.  Debilitas  ideo  corporis,  animique  af¬ 
fectus  deprimentes,  jure  recensentur.  His  enim 
concoctio  mala  fit,  ventriculus  imbecillus,  alvus 

tarda,  quibus  acor  et  inflatio  facile  gignuntur,  et 
morbo  originem  praebent.  Ubi  enim  organa  ad 
salutem  tam  necessaria,  suis  muneribus  eva¬ 
dunt  imparia,  corpus  facile  reddunt  morbo  ob¬ 
noxium. 

Potus  spirituosi,  praesertim  si  nimia  in  copia 
sumpti,  gradatim  ventriculum  infirmant,  stimulo 
ipso  ad  dysenteriam,  ratione  haud  obscura,  viam 
sternunt.  Sumpti  autem  parco  in  modo,  non 
tam  nocent,  sed  suis  viribus  corpus  muniunt,  et 
ad  contagionem  minus  reddunt  opportunum,  qua 
morbus  de  quo  agimus,  interdum,  ut  dictum  est, 
ingruit. 

Quicunque  autem  horum  liquorum  usui  nimis 
indulgeant,  ad  morbum  procliviores  fiunt,  ex¬ 
perientia  medicorum  satis  quotidie  superque  do¬ 
cet. 

Ex  annalibus  medicinae  satis  patet,  dysente¬ 
riam  saepius  in  castra  ingredi,  ibique  milites  fre¬ 
quentius  conficere  in  autumno,  quam  alia  in  parte 
anni.  Namque  hac  anni  tempestate  sub  meri¬ 
die  sol  magis  ardet,  maneque  et  vespere  diutius 
est  frigus.  Ita  corpus  ab  restate  plus  justo  ca¬ 
lefactum,  et  autumni  frigori  vespertino  ac  ma- 

tutino  expositum,  in  morbum  facile  incidet. 
Hoc  ex  corpore  laxato  ac  debili  facto,  maxime 
pendet.  Calor  enim,  praecipue  in  calidis  regioni¬ 
bus,  et  corpus  solvit,  omnesque  secretiones  maxi¬ 
me  auget,  quas  subitum  frigus  retropellit  atque 
fundamentum  jacet  morbi.  Praeterea  homines, 
qui  sub  his  regionibus  dictis  vitam  degunt, 
languescunt,  et  corporis  et  animi  exercitationem 
abhorrent,  fere  semper  »siti  inexplebili  inficiun- 

r»  r  r  $  -  rw*  <f '  Jr  T  *  *  I 

tur,  quam  sedare,  haud  infrequenter  magnos  aquae 
vix  bonae  haustus  bibunt,  qua  haud  parum  per¬ 
turbatur  ventriculus.  Inde  vires  corporis  colla- 
buntur,  alvus  plus  justo  solvitur,  aut  astringitur, 
et  debilitas  cum  cohorte  comitum  malorum  gra¬ 
dum  corripit.  Huc  multa  alia  spectant,  quae 
corpus  debile  reddunt,  labor,  vigilia,  Venus  im¬ 
modica,  diaeta  parca,  et  defectus  aeris  liberioris, 
in  oppidis  obsessis,  et  putrida  cadavera  insepulta. 

DE  CAUSIS  EXCITANTIBUS. 

Frigus  subitum  rite  recensetur  inter  causas, 
quae  dysenteriam  excitant.  In  terris  enim,  quae. 

ad  soleni  spectant,  nocturni  rores  subito  dies  fer¬ 
vidos  excipiunt.  Hce  aeris  mutationes,  quamvis 
thermometrum  vix  aut  parum  moveant,  tamen 
hominis  cutem  constringunt,  perspirationem  re¬ 
pellunt,  multaque  mala  inducunt.  Quomodo  no¬ 
ceant,  ratio  haud  obscura,  ^cuique  satis  patet,  qui 
oculos  vertit  in  paginas  historiae  quae  res  gestas 
nostratum  memoriae  tradidit*  Satis  constat  ex 
dysenteriae  historia  quam  in  medium  Mqsley  pro¬ 
tulit,  in  his  verbis:  “In  1743,  on  27th  June, 
“  the  night  after  the  battle  of  Dettingen,  a  heavy 
“  shower  of  rain  feli,  preceded  by  very  hot  and 
“  dry  weather,  which  the  Englisb  troops,  lying 
“  ali  night  on  the  field  of  battle,  without  tents, 
“  were  exposed  to,  and  on  the  night  following  en- 
“  camped  on  wet  ground.  In  less  than  eight 
«  days,  fi  ve  hundred  men  were  ill  with  dysentery, 
“  and  within  six  weeks,  half  that  army  was,  or 
“  had  .been,  afflicted  with  it.’’  Necnon  prope 
eundem  locum,  idem  auctor  sequentia  verba  habet : 
“  In  1741,  in  the  month  of  April,  the  army  with 
“  Vernon  and  WentWorth,  was  reduced  in 
“  two  days  time,  from  6645  men  to  3200,  as  they 
“  lay  encamped  after  the  battle  of  Saint  Lazare 

L 

“  at  Carthagena  Ad  eundem  finem  Pringlei 
verba  pertinent :  “  In  the  end  of  summer,  or  in 
“  autumn,  wlien  any  number  of  men  are  expos- 
“  ed  to  night  damps,  or  fogs,  or  lie  upon  wet  or 
“  marshy  ground,  especially  after  a  hot  day,  part 
“  of  thern  will  be  seized  with  a  fever  of  the  re- 
“  mitting  or  intermitting  kind,  and  a  part  of 
“  them  with  dysentery.”  His  observationibus 
bene  robatur,  morbum  frigore  excitari. 

Aliquibus  disputatum  est,  an  dysenteria  e  con¬ 
tagione  oriatur  nec  ne?  Inter  hos  Bancroft 
negat  ex  hoc  fonte  unquam  oriri.  Sed  nemo  du¬ 
bitari  vix  potest,  ubi  dysenterici  in  valetudinari¬ 
um  admissi,  aliis  ibi  incumbentibus  morbum  in¬ 
ferunt,  quin  contagio  quodammodo  illum  excita¬ 
re  queat,  quamvis  modus,  quo  corpus  ingredia¬ 
tur,  adhuc  minus  certus  est.  Hanc  opinionem 
confirmant  Pringlei  verba.  “  In  camp,  the  con- 
“  tagion  passes  from  one  who  is  ili,  to  his  com- 
“  panions  in  the  same  tent ;  and  from  thence, 
“  perhaps,  to  the  next.  The  foul  straw  becomes 
“  very  infectious.  But  the  great  source  of  in- 
“  fection  are  the  privies,  after  they  have  received 


*  Mosely  on  Tropical  Diseases. 

w  ed  the  dysenteric  excrements  from  those  who 

# 

u  first  fall  ili.  The  hospitals  likewise  spread  it ; 
“  for  those  that  are  admitted  with  the  flux,  not 
“  only  give  it  to  the  rest  of  the  patients,  but  to 
“  the  nurses,  and  other  attendants  of  the  sick.” 


DE  CAUSA  PROXIMA. 

De  causa  proxima,  medici  scriptores,  et  haud 
parvi  nominis,  varie  inter  se  opinantur;  quidam 
acri  materiae  in  intestinis  eam  attribuunt,  aliique 
eorundum  inflammationi.  “  Causam  vero  proxi- 
“  mam  quod  attinet,  ipsa  ejus  notio  generalis,  si 
“  non  prorsus  falsa,  saltem  confusa  admodum  est, 
“  et  obscura  et  temere  a  rebus  abstracta.  Quae- 
“  runt  enim  medici,  et,  non  facile  invenientes, 
“  sibimet  fingunt  aliquid  causae  omnis  morbi, 
“  unde  iste  morbus  oriatur  eodem  fere  modo  ac 

L 

“  variae  mutationes  vel  effectus,  quae  in  rebus  in- 
“  animatis  observantur,  a  suis  causis  proveniunt*.” 
Hanc  rem  Cullenus  mihi  videtur  optime  expli¬ 
care  :  “  The  proximate  cause  of  dysentery,  or  at 


*  Vid.  Gbeg.  Consp.  Med.  Tlieor.  p.  16. 

“  least  the  chief  part  of  the  proximate  cause, 
44  consists  in  a  praeternatural  constriction  of  the 
44  colon,  occasioning,  at  the  same  time,  those 
“  spasmodic  efforts  which  are  felt  in  severe  grip- 
44  ings  \  and  which  efforts,  propagated  down- 
44  wards  to  the  rectum,  occasion  there  the  frequent 
44  mucous^stools  and  tenesmus  His  verbis  me 
delectat  addere  opinionem  Gregorii  :  4‘  Creditur 
14  oriri  a  constricta  aliqua  parte  intestinorum,  prae- 
sertim  colo,  quo  fit  ut  haec,  quamvis  multum 
44  irritata,  nihil  fere  demittere  possint  f . 


DE  RATIONE  MEDENDI, 


In  causam  morbi  proximam  perpendo  cum 
cunctis  ejusdem  signis,  ratio  medendi  simplex  ap¬ 
paret,  atque  tria  concilia  complectitur ;  nempe 

'  '  *  4  t  (■-  -  *  ■  ■ 

I.  Dolores  urgentes  ac  tenesmum  solvere. 

II.  Pyrexiam  tollere  aut  minuere. 

III.  Vires  aegri  per  totum  morbi  cursum  sus¬ 
tinere. 


f  Cull.  first  lines. 


*f  Vid.  Greg.  Consp, 

Ad  primum  consilium  conficiendum,  prae  aliis 
rebus,  abdomen  aegri  medicum  oportet  circum¬ 
dare  lata  fascia,  quae  doloribus  imprimis  prodest. 
Haec  per  morbi  cursum  nunquam  est  negligenda, 
dolores  enim  ex  spasmo  admodum  minuit.  De¬ 
inde  purgantia  necnon  enemata  summi  momenti 
sunt.  Deplere  enim  alvum  quamprimum,  atque 
faeces  induratas,  scybala  dictas,  expellere,  medicum 
imprimis  oportet;  quippe,  nisi  quae  demovean¬ 
tur,  vix  morbus  solvatur.  Ad  hunc  finem  medi¬ 
camenta  hujusmodi,  non  modo  leniora,  sed  acrio¬ 
ra,  etiam,  opem  offerunt.  Haec  autem  penitus 
omittenda  sunt,  et  nulla  nisi  blandiora  aut  lubri¬ 
cantia  adhiberi  debent.  Hujus  generis  sales  me¬ 
dii  attentionem  sibi  vindicant,  et  his  fortasse 
oleum  ricini  longius  praestat.  Hoc  enim  intes¬ 
tina  oblinit,  et  vi  satis  magna  pollet,  et  alvum 
plenius  solvere,  ideoque  dolores  consopire.  Ene¬ 
mata  tantum  opem  ferunt  in  alvum  solvendo,  et 
non,  nisi  inflammatio  abeat,  unquam  administran¬ 
da  sunt ;  quippe  partibus  circa  anum  inflamma¬ 
tis  dolores  augeant,  nec  raro  protinus  rejiciantur 
sine  fructu.  Hinc  plus  mali  quam  boni  indu¬ 
cunt,  et  nisi  ab  initio  morbi,  aut  in  chronico  ejus 
statu,  haud  aliquid  commodi  afferunt.  Pro  his 

duo  aut  tria  opii  puri  grana  in  anum  manu  em- 
mittere,  magis  juvat,  et  hoc  auxilium  aegri  maxi¬ 
mis  tollunt  laudibus. 

Post  alvum  plene  evacuatam,  haustum  ano- 
dynum,  aut  balneum  calidum  adhibere  oportet ; 
vel,  si  hoc  aegrum  perturbat,  pediluvium,  aut 
fotus  abdomini  applicatas.  Nonnunquam  vero 
vesicae  aqua  calida  impletae  dolores  intestinorum 
mitigant,  abdomini  impositae.  Porro  ad  idem 
consilium  conferunt,  quae  sudorem  eliciant.  Hu¬ 
jusmodi  remediis  nihil  est  melius ;  quippe  quae 
halitum  cutis  copiosum  promoveant,  sanguinem¬ 
que  extrorsum  derivando  ejusdem  circuitum  red¬ 
dant  magis  aequabilem.  Cui  usui  inserviunt  pul¬ 
vis  ipecacuanhae  et  opii,  vel  tartris  antimonii  et 
potassae,  in  parvis  dosibus.  Interia  medicum, 
qualem  potum  aeger  bibat,  ante  inspicere  decet. 

f 

Frigidas  aut  acidulosas  potiones  plus  quam  serpen¬ 
tem  abhorreat :  quippe  quae  saepius  dolores  ac 
dejiciendi  cupiditatem  pariter  augeant.  Demul¬ 
centia  tepida  potius  assumat,  quae  intestina  opti¬ 
me  oblinunt,  acoremque  diruunt:  inter  alia  prosunt 
decocta  hordei,  aut  seminum  lini,  cum  gummi 
mimosa  nilotica.  Ex  horum  usu,  maxime  mites¬ 
cunt  dolores. 

II.  Pyrexiam  tollere  vix  penes  medicum  est ; 
sed  ad  eandem  minuendam  multa  juvant.  Haec 
quidem  varias  induit  formas,  sed  de  singulis  di¬ 
cere  mihi  non  mens  est.  Hujus  curatione  pree- 
stantissimum  auxilium  est  sanguinis  detractio ; 
quae  non  modo  febrem  sistit,  sed  quoque  immanes 
dolores  levat.  Hujus  usui  multi  obviam  eunt, 
atque  contendunt,  omnem  in  dysenteria  sangui¬ 
nis  jacturam  esse  nocituram ;  sed  experientia, 
quam  theoria  melius  docet,  insigni  cum  beneficio 
saepissime  adhibitam  esse.  Huic  sententiae  olim 
consensit  Sydenhamus,  aliique  hodierni  maximi 
nominis. 

Huc  accedit  submurias  hydrargyri,  qui  quo¬ 
cunque  in  modo  agat,  tale  levamen  saepe  adfert, 
ut  nihil  magis.  Hanc  rem  omnes  testantur,  qui 
in  calidis  regionibus  artem  medicam  faciunt,  non 
modo  in  hoc  morbo,  sed  etiam  in  hepatitide  acu¬ 
ta.  Parum  prodest  nisi  salivam  cieat.  Ideoque 
magnis  in  dosibus  adhiberi  debet;  cum  opio  con¬ 
junctus,  mirum  in  modum  sedat  inflammationem. 

III.  Ad  tertium  consilium  exsequendum,  nempe 
corporis  vires  sustinendi,  ex  diversis  signis  pende- 
bit  ratio ;  febre  urgente,  caro  aut  solidus  cibus 

prorsus  negatur ;  et  ex  jusculo  bovino,  gelatina, 
aliisque  ejusdem  generis,  quae  concoctu  sunt 
plane  facillima,  victum  oportet  constare. 

Morbo  autem  decedente,  ubi  dejectiones  natu¬ 
raliter,  et  boni  coloris  se  ostendunt,  decoctum 
cinchonae  officinalis,  quassiae  infusum,  vel  pulvis 
colombae,  ventriculum  roborare  inserviunt $  neque 
carnis  usum  petere  aegrum  citius  oportet.  Nam¬ 
que  hac  nimis  subito  adhibita,  vi  majore  haud 
semel  rediit  morbus.  Maxima  in  debilitate,  vi¬ 
num  rubrum  tepidum,  ubi  cum  aqua  et  aromati¬ 
bus  miscetur,  et  corporis  et  animi  vires  restau¬ 
rat. 

Denique  convalescens  ne  in  morbum  relaba¬ 
tur,  frigus  cum  humiditate  praecaveat,  et  in¬ 
dusium  laneum  induat ;  neque  liquoris  meraci 
usui  indulgeat,  aut  cibum  difficilis  concoctionis 
unquam  sumat  y  sed  convenienter  naturae  semper 
vivat,  diaeta  tenui,  sed  satis  nutrienti,  atque  non, 
nisi  robustus,  ad  pristinas  consuetudines  redeat. 
Hoc  ex  aegri  cura,  quam  medici  peritia,  magis 
pendebit. 


FINIS. 


